Laos

Laos (oetgesproke es La-os) is e land in Zuidoos-Azië, in Achter-Indië. 't Grens aon Vietnam, Thailand, Cambodja, Burma en China. Hoofstad is Vientiane, ander stei zien Savannakhet, Pakse en Luang Prabang. Door Laos struimp de Mekong. Laos is veural in 't noorde erg bergechteg en is in vergelieking mèt naoberland Vietnam dunbevolk.

 Bestuurleke indeiling 
Laos is ingedeild in 16 provincies, ein zelfstandege gemeinte (*) en ei speciaol gebeed (**).
 Attapeu
 Bokeo
 Borikhamxay
 Champassack
 Houaphan
 Khammouane
 Louang Namtha
 Louangphabang
 Oudomxay Phongsaly
 Saravane
 Savannakhet
 Vientiane *
 Vientiane (provincie)
 Sayaboury
 Saysomboun **
 Xekong
 Xieng Khouang
 Demografie 
68% vaan de bevolking, veural geconcentreerd in 't liegland, zien etnische Lao. Dees lui spreke 'n toentaol die aon 't Thais verwant is. In de heuvele en berg leve versjèllende ander volker, wie de Hmong, de Miën en de Zwarte Thai, die vaanajds aofgesjeie vaan de Lao leve. In 't noordelek hoeggebergde vint me stamme mèt gemingden achtergroond.

De veurnaomste religies zien 't boeddhisme en 't animisme. De christeleke en islamitische minderhede weure door de regering strik gecontroleerd en bij tied en wijl oonderdrök.

 Historie 
Roond de negende iew woort 't modern Laos gedomineerd door 't Zuid-Sjinees Nanzhao-keuninkriek. In de veertienden iew naom de Lan Xang-dynastie de mach euver. Ze wiste hun mach te behawwe tot d'n opkoms vaan Thailand in de achtienden iew; dit land vereuverde 't Laotiaans groondgebeed. In 1893 kaome de gebiede oonder Franse controle; 't woort noe deil vaan Frans Indochina. Frankriek maakde Laos weer los vaan Thailand. Nao de Japanse bezètting in d'n Twiede Wereldoorlog woort Laos in 1949 'n oonaofhenkelek keuninkriek oonder keuning Sisavang Vong.

Wie in Vietnam 'nen oorlog oetbraok naome ouch de oonröste in Laos touw, wat al snel tot 'ne börgeroorlog leide. Vietnam en de USSR zörgde veur 'n communistische partij in Laos, die in 1975 de regering vaan de door 't weste gesteunde keuning Savang Vatthana t'n val brach en vaan Laos 'n volksrippubliek maakde. Allewel tot 't land ziech in 't begin bij Vietnam aonsloot, maakde 't ziech dao later mie vaan los um 'n beperkde merretikkenomie touw te laote en in 1997 tot de ASEAN touw te trejje.

 Referenties